title: Rozhodnutie Rady (EÚ) 2016/1966 z 20. septembra 2016 o pozícii, ktorá sa má v mene Európskej únie prijať v Spoločnom výbore EHP k zmene prílohy XIX (Ochrana spotrebiteľa) k Dohode o EHP (Systém alternatívneho riešenia sporov)

text:
               10.11.2016

               SK

               Úradný vestník Európskej únie

               L 303/16

         ROZHODNUTIE RADY (EÚ) 2016/1966
   z 20. septembra 2016
   o pozícii, ktorá sa má v mene Európskej únie prijať v Spoločnom výbore EHP k zmene prílohy XIX (Ochrana spotrebiteľa) k Dohode o EHP (Systém alternatívneho riešenia sporov)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Dohoda o Európskom hospodárskom priestore (ďalej len „Dohoda o EHP“) nadobudla platnosť 1. januára 1994.

               (2)

               Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha XIX (Ochrana spotrebiteľa) k tejto dohode.

               (3)

               Nariadenie Európskeho parlamentu a Rady (EÚ) č. 524/2013 (2) sa má začleniť do Dohody o EHP.

               (4)

               Vykonávacie nariadenie Komisie (EÚ) 2015/1051 (3) sa má začleniť do Dohody o EHP.

               (5)

               Smernica Európskeho parlamentu a Rady 2013/11/EÚ (4) sa má začleniť do Dohody o EHP.

               (6)

               Príloha XIX (Ochrana spotrebiteľa) k Dohode o EHP by sa preto mala zodpovedajúcim spôsobom zmeniť.

               (7)

               Pozícia Únie v Spoločnom výbore EHP by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Únie prijať v Spoločnom výbore EHP k navrhovanej zmene prílohy XIX (Ochrana spotrebiteľa) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 20. septembra 2016

            Za Radu

            predseda

         I. KORČOK

      (1)  Ú. v. ES L 305, 30.11.1994, s. 6.

      (2)  Nariadenie Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (Ú. v. EÚ L 165, 18.6.2013, s. 1).

      (3)  Vykonávacie nariadenie Komisie (EÚ) 2015/1051 z 1. júla 2015 o spôsoboch vykonávania funkcií platformy na riešenie sporov online, spôsoboch elektronického formulára sťažnosti a spôsoboch spolupráce medzi kontaktnými miestami, ktoré sú stanovené v nariadení Európskeho parlamentu a Rady (EÚ) č. 524/2013 o riešení spotrebiteľských sporov online (Ú. v. EÚ L 171, 2.7.2015, s. 1).

      (4)  Smernica Európskeho parlamentu a Rady 2013/11/EÚ z 21. mája 2013 o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (Ú. v. EÚ L 165, 18.6.2013, s. 63).

      NÁVRH
      ROZHODNUTIE SPOLOČNÉHO VÝBORU EHP č. …
      z …,
      ktorým sa mení príloha XIX (Ochrana spotrebiteľa) k Dohode o EHP
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
      keďže:

                  (1)

                  Nariadenie Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (1), sa má začleniť do Dohody o EHP.

                  (2)

                  Je potrebné stanoviť osobitné prechodné postupy týkajúce sa islandského jazyka, ktoré sa budú uplatňovať do úplného vykonávania prekladateľských funkcií platformy riešenia sporov online podľa článku 5 nariadenia (EÚ) č. 524/2013.

                  (3)

                  Vykonávacie nariadenie Komisie (EÚ) 2015/1051 z 1. júla 2015 o spôsoboch vykonávania funkcií platformy na riešenie sporov online, spôsoboch elektronického formulára sťažnosti a spôsoboch spolupráce medzi kontaktnými miestami, ktoré sú stanovené v nariadení Európskeho parlamentu a Rady (EÚ) č. 524/2013 o riešení spotrebiteľských sporov online (2), sa má začleniť do Dohody o EHP.

                  (4)

                  Smernica Európskeho parlamentu a Rady 2013/11/EÚ z 21. mája 2013 o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (3), sa má začleniť do Dohody o EHP.

                  (5)

                  Príloha XIX k Dohode o EHP by sa preto mala zodpovedajúcim spôsobom zmeniť,

            PRIJAL TOTO ROZHODNUTIE:
      Článok 1
      Príloha XIX k Dohode o EHP sa mení takto:

                  1.

                  V bode 7d (smernica Európskeho parlamentu a Rady 2009/22/ES) sa dopĺňa tento text:
                  „,zmenené týmito právnymi predpismi:

                              —

                                 32013 R 0524: nariadenie Európskeho parlamentu a Rady (EÚ) č. 524/2013 z 21. mája 2013 (Ú. v. EÚ L 165, 18.6.2013, s. 1),

                              —

                                 32013 L 0011: smernica Európskeho parlamentu a Rady 2013/11/EÚ z 21. mája 2013 (Ú. v. EÚ L 165, 18.6.2013, s. 63).“

                  2.

                  V bode 7f [nariadenie Európskeho parlamentu a Rady (ES) č. 2006/2004] sa dopĺňajú tieto zarážky:

                              „—

                                 32013 R 0524: nariadenie Európskeho parlamentu a Rady (EÚ) č. 524/2013 z 21. mája 2013 (Ú. v. EÚ L 165, 18.6.2013, s. 1),

                              —

                                 32013 L 0011: smernica Európskeho parlamentu a Rady 2013/11/EÚ z 21. mája 2013 (Ú. v. EÚ L 165, 18.6.2013, s. 63).“

                  3.

                  Za bod 7i (smernica Európskeho parlamentu a Rady 2011/83/EÚ) sa vkladá tento text:

                              „7j.

                                 32013 R 0524: nariadenie Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (Ú. v. EÚ L 165, 18.6.2013, s. 1).
                              Ustanovenia nariadenia sa na účely tejto dohody vykladajú s týmito úpravami:

                                          a)

                                          Pokiaľ ide o štáty EZVO, platforma RSO uvedená v článku 5 nariadenia musí byť prístupná do 40 pracovných dní od nadobudnutia účinnosti rozhodnutia Spoločného výboru EHP č. …/… z… [toto rozhodnutie Spoločného výboru EHP].

                                          b)

                                          Platforma RSO musí byť prístupná vo všetkých jazykoch uvedených v článku 129 ods. 1 Dohody o EHP.

                                          c)

                                          Odchylne od článku 5 ods. 4 písm. e) nariadenia sú funkcie prekladu z a do islandského jazyka poskytované platformou RSO spočiatku k dispozícii, len pokiaľ ide o výsledok postupu ARS predložený subjektom ARS. Island zabezpečí, aby používatelia platformy RSO mohli získať preklad všetkých ostatných informácií z a do islandského jazyka prostredníctvom svojho kontaktného miesta RSO, ak sú tieto informácie potrebné na vyriešenie sporu a vymieňajú sa prostredníctvom platformy RSO v inom jazyku. Informácie o týchto postupoch týkajúcich sa islandského jazyka musia byť k dispozícii na domovskej stránke platformy RSO.
                                          Komisia a Island sa usilujú o zlepšenie prekladateľských funkcií pre islandský jazyk, ktoré poskytuje platforma RSO, aby zabezpečili takú kvalitu všetkých funkcií, ktorá by bola porovnateľná s kvalitou funkcií poskytovaných pre ostatné jazyky, a pravidelne informujú Spoločný výbor EHP o dosiahnutom pokroku. Keď budú prekladateľské funkcie zabezpečovať pre islandský jazyk kvalitu porovnateľnú s kvalitou poskytovanou pre ostatné jazyky, Spoločný výbor EHP bez zbytočného odkladu prijme rozhodnutie o ukončení opatrení stanovených v tomto bode.

                              7ja.

                                 32015 R 1051: vykonávacie nariadenie Komisie (EÚ) 2015/1051 z 1. júla 2015 o spôsoboch vykonávania funkcií platformy na riešenie sporov online, spôsoboch elektronického formulára sťažnosti a spôsoboch spolupráce medzi kontaktnými miestami, ktoré sú stanovené v nariadení Európskeho parlamentu a Rady (EÚ) č. 524/2013 o riešení spotrebiteľských sporov online (Ú. v. EÚ L 171, 2.7.2015, s. 1).

                              7k.

                                 32013 L 0011: smernica Európskeho parlamentu a Rady 2013/11/EÚ z 21. mája 2013 o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (Ú. v. EÚ L 165, 18.6.2013, s. 63).
                              Ustanovenia smernice sa na účely tejto dohody vykladajú s týmito úpravami:

                                          a)

                                          Odkazy na ostatné akty v smernici sa považujú za podstatné v rozsahu a vo forme, v akých sú tieto akty začlenené do dohody.

                                          b)

                                          Pokiaľ ide o štáty EZVO, článok 11 ods. 2 znie takto:
                                          „2.   Na účely tohto článku sa „obvyklý pobyt“ určuje v súlade s týmito ustanoveniami:

                                                      a)

                                                      za obvyklý pobyt obchodných spoločností a iných subjektov s právnou subjektivitou alebo bez nej sa považuje miesto ich ústredia;
                                                      za obvyklý pobyt fyzickej osoby konajúcej v rámci svojej podnikateľskej činnosti sa považuje jej hlavné miesto podnikania;

                                                      b)

                                                      ak je zmluva uzavretá v rámci činností pobočky, zastúpenia alebo inej organizačnej zložky, alebo ak podľa zmluvy je plnenie zodpovednosťou takejto pobočky, zastúpenia alebo organizačnej zložky, za miesto obvyklého pobytu sa považuje miesto, kde sa nachádza táto pobočka, zastúpenie alebo iná organizačná zložka;

                                                      c)

                                                      na účely určenia obvyklého pobytu je relevantným okamihom čas uzavretia zmluvy.“

                                          c)

                                          V článku 18 ods. 2 sa dopĺňa toto:
                                          „Komisia zahrnie do tohto zoznamu príslušné orgány a jednotné kontaktné miesta určené štátmi EZVO.“

                                          d)

                                          V článku 20 ods. 4 sa za slová „sa jej oznámia zmeny.“ vkladá toto:
                                          „Komisia zahrnie do tohto zoznamu subjekty ARS so sídlom v štátoch EZVO a zaradené do zoznamu v súlade s odsekom 2.“.“

            Článok 2
      Znenia nariadenia (EÚ) č. 524/2013, vykonávacieho nariadenia (EÚ) 2015/1051 a smernice 2013/11/EÚ v islandskom a nórskom jazyku, ktoré sa uverejnia v dodatku EHP k Úradnému vestníku Európskej únie, sú autentické.
      Článok 3
      Toto rozhodnutie nadobúda účinnosť […] pod podmienkou, že boli doručené všetky oznámenia podľa článku 103 ods. 1 Dohody o EHP (*).
      Článok 4
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V Bruseli

               Za Spoločný výbor EHP

               predseda

               tajomníci Spoločného výboru EHP

         (1)  Ú. v. EÚ L 165, 18.6.2013, s. 1.

         (2)  Ú. v. EÚ L 171, 2.7.2015, s. 1.

         (3)  Ú. v. EÚ L 165, 18.6.2013, s. 63.


title: 2004/724/ES: Rozhodnutie Európskeho parlamentu z 21. apríla 2004 o udelení absolutória v súvislosti s plnením všeobecného rozpočtu Európskej únie za finančný rok 2002 — Časť IV — Súdny dvor

text:
               21.4.2004

               SK

               Úradný vestník Európskej únie

               L 330/18

         ROZHODNUTIE EURÓPSKEHO PARLAMENTU
   z 21. apríla 2004
   o udelení absolutória v súvislosti s plnením všeobecného rozpočtu Európskej únie za finančný rok 2002 — Časť IV — Súdny dvor
   (2004/724/ES)

    ---documentbreak---

               21.4.2004

               SK

               Úradný vestník Európskej únie

               L 330/18

         UZNESENIE
   Európskeho parlamentu obsahujúce sprievodné poznámky k rozhodnutiu o udelení absolutória v súvislosti s plnením všeobecného rozpočtu Európskej únie za finančný rok 2002 — Časť IV — Súdny dvor


title: Rozhodnutie Rady 2005/511/SVV z 12. júla 2005 o ochrane eura proti falšovaniu ustanovením Europolu ako ústredného úradu na boj proti falšovaniu eura

text:
               16.7.2005

               SK

               Úradný vestník Európskej únie

               L 185/35

      ROZHODNUTIE RADY 2005/511/SVV
   z 12. júla 2005
   o ochrane eura proti falšovaniu ustanovením Europolu ako ústredného úradu na boj proti falšovaniu eura
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 30 ods. 1 písm. b) a článok 34 ods. 2 písm. c),
   so zreteľom na podnet Spolkovej republiky Nemecko, Španielskeho kráľovstva, Francúzskej republiky, Talianskej republiky a Spojeného kráľovstva Veľkej Británie a Severného Írska (1),
   so zreteľom na stanovisko Európskeho parlamentu (2),
   keďže:

               (1)

               Euro sa ako zákonná mena 12 členských štátov stále viac stáva svetovou menou, a preto sa stáva aj hlavným cieľom medzinárodných organizácií falšovateľov v Európskej únii a tretích krajinách.

               (2)

               Je potrebné zabrániť ďalšiemu nárastu počtu falzifikátov eura, ktorý by ohrozil voľný obeh bankoviek a mincí eura.

               (3)

               Je potrebné zvýšiť spoluprácu medzi členskými štátmi navzájom a medzi členskými štátmi a Europolom s cieľom posilniť systém ochrany eura mimo územia Európskej únie.

               (4)

               Medzinárodný dohovor o potieraní falšovania meny, ktorý bol dohodnutý 20. apríla 1929 v Ženeve (ďalej len „Ženevský dohovor“), by sa mal podľa podmienok európskej integrácie uplatňovať účinnejšie.

               (5)

               Tretie krajiny potrebujú ústredný kontakt pre informácie o falzifikátoch eura a všetky informácie o falzifikátoch eura by sa mali na účely analýzy zhromažďovať v Europole.

               (6)

               So zreteľom na rámcové rozhodnutie Rady č. 2000/383/SVV z 29. mája 2000 o zvyšovaní ochrany trestnými sankciami a inými sankciami proti falšovaniu v súvislosti so zavedením eura (3), Rada považuje za vhodné, aby sa všetky členské štáty stali zmluvnými stranami Ženevského dohovoru a zriadili ústredné úrady v zmysle článku 12 uvedeného dohovoru.

               (7)

               Rada považuje za vhodné ustanoviť Europol ako ústredný úrad na boj proti falšovaniu eura v zmysle článku 12 Ženevského dohovoru,

         ROZHODLA TAKTO:
   Článok 1
   1.   Pre členské štáty, ktoré sú zmluvnými stranami Ženevského dohovoru, vystupuje Europol v súlade s vyhlásením uvedeným v prílohe (ďalej len „vyhlásenie“) ako ústredný úrad na boj proti falšovaniu eura v zmysle prvej vety článku 12 Ženevského dohovoru. Pokiaľ ide o falšovanie všetkých ostatných mien a funkcie ústredného úradu, ktorými nebol Europol podľa vyhlásenia poverený, zostávajú v platnosti existujúce právomoci vnútroštátnych ústredných úradov.
   2.   Vlády členských štátov, ktoré sú zmluvnými stranami Ženevského dohovoru, vydajú vyhlásenie a poveria zástupcu Spolkovej republiky Nemecko, aby postúpil vyhlásenia generálnemu tajomníkovi Organizácie Spojených národov.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 12. júla 2005

            Za Radu

            predseda

         G. BROWN

      (1)  Ú. v. EÚ C 317, 22.12.2004, s. 10.

      (2)  Stanovisko z 12. apríla 2005 (zatiaľ neuverejnené v úradnom vestníku).

      (3)  Ú. v. ES L 140, 14.6.2000, s. 1. Rámcové rozhodnutie zmenené a doplnené rámcovým rozhodnutím 2001/888/SVV (Ú. v. ES L 329, 14.12.2001, s. 3).

      PRÍLOHA
      Vyhlásenie z ... o ustanovení Europolu ako ústredného úradu na boj proti falšovaniu eura
      …, členský štát Európskej únie, poveruje Európsky policajný úrad (ďalej len „Europol“) na boj proti falšovaniu eura.
      S cieľom efektívnejšieho fungovania Ženevského dohovoru z roku 1929 bude … v budúcnosti plniť svoje záväzky takto:

                  1.

                  Pokiaľ ide o falšovanie eura, Europol vykonáva – v rámci svojho cieľa podľa aktu Rady z 26. júla 1995 o zriadení Európskeho policajného úradu (Dohovor o Europole) (1) – tieto funkcie ústredného úradu v zmysle článkov 12 až 15 Ženevského dohovoru z roku 1929.

                  1.1.

                  Europol sústreďuje a spracováva v súlade s Dohovorom o Europole všetky podstatné informácie s cieľom uľahčiť vyšetrovanie, prevenciu a boj proti falšovaniu eura a tieto informácie bezodkladne postúpi vnútroštátnym ústredným úradom členských štátov.

                  1.2.

                  V súlade s Dohovorom o Europole, najmä v súlade s jeho článkom 18 a s aktom Rady z 12. marca 1999, ktorým sa prijímajú pravidlá upravujúce prenos osobných údajov Europolom tretím krajinám a orgánom (2), Europol s cieľom plniť úlohy ustanovené v bodoch 1.3, 1.4 a 1.5 tohto vyhlásenia komunikuje priamo s ústrednými úradmi tretích krajín.

                  1.3.

                  Pokiaľ to Europol pokladá za prospešné, postúpi ústredným úradom tretích krajín sadu vzoriek súčasných eur.

                  1.4.

                  Europol pravidelne oznamuje ústredným úradom tretích krajín nové emisie meny a stiahnutie meny z obehu s uvedením všetkých podrobností.

                  1.5.

                  Okrem prípadov čisto miestneho záujmu, Europol, pokiaľ to pokladá za prospešné, oznámi ústredným úradom tretích krajín:

                              —

                              každé zistenie falzifikátu alebo sfalšovanej meny euro. Prílohou k oznámeniu o falšovaní alebo falzifikácii je technický popis falšovania, ktorý poskytne výhradne inštitúcia, ktorej bankovky boli sfalšované. Mala by sa zaslať fotografická reprodukcia alebo, ak je to možné, vzorka sfalšovanej bankovky. V naliehavých prípadoch možno oznámenie a stručný popis, ktorý vyhotovili policajné orgány, diskrétne zaslať zainteresovaným ústredným úradom bez toho, aby bolo dotknuté vyššie uvedené oznámenie a technický popis,

                              —

                              podrobnosti o zistení falšovania s uvedením, či bolo možné zaistiť všetky falzifikáty meny, ktoré boli uvedené do obehu.

                  1.6.

                  Europol sa ako ústredný úrad pre členské štáty zúčastňuje konferencií o falšovaní eura v zmysle článku 15 Ženevského dohovoru.

                  1.7.

                  V prípade, že Europol nemôže vykonať úlohy uvedené v bodoch 1.1 až 1.6 v súlade s Dohovorom o Europole, vnútroštátne ústredné úrady členských štátov si ponechajú právomoc.

                  2.

                  Pokiaľ ide o falšovanie všetkých ostatných mien a funkcie ústredného úradu, ktorými nebol Europol poverený v súlade s bodom 1, zostávajú v platnosti existujúce právomoci vnútroštátnych ústredných úradov.

            Meno zástupcu … dňa …

         (1)  Ú. v. ES C 316, 27.11.1995, s. 1.

         (2)  Ú. v. ES C 88, 30.3.1999, s. 1. Akt Rady z 28. februára 2002 (Ú. v. ES C 76, 27.3.2002, s. 1).


title: 2012/523/EÚ: Rozhodnutie Rady z  24. septembra 2012 , ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – ES a článku 37 nástroja rozvojovej spolupráce

text:
               28.9.2012

               SK

               Úradný vestník Európskej únie

               L 263/2

         ROZHODNUTIE RADY
   z 24. septembra 2012,
   ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – ES a článku 37 nástroja rozvojovej spolupráce
   (2012/523/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), naposledy zmenenú a doplnenú v Ouagadougou 22. júna 2010 (2) (ďalej len „dohoda o partnerstve AKT – EÚ“), a najmä na jej článok 96,
   so zreteľom na Vnútornú dohodu medzi zástupcami členských štátov zasadajúcich v Rade o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES (3), a najmä na jej článok 3,
   so zreteľom na nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (ďalej len „nástroj rozvojovej spolupráce“) (4), a najmä na jeho článok 37,
   so zreteľom na návrh Európskej komisie,
   keďže:

               (1)

               Rozhodnutie Rady 2007/641/ES (5) bolo prijaté s cieľom prijať vhodné opatrenia po porušení základných prvkov uvedených v článku 9 dohody o partnerstve AKT – EÚ a hodnôt uvedených v článku 3 nástroja rozvojovej spolupráce.

               (2)

               Tieto opatrenia boli predĺžené rozhodnutiami Rady 2009/735/ES (6), 2010/208/EÚ (7), 2010/589/EÚ (8), 2011/219/EÚ (9) a 2011/637/EÚ (10), pretože Fidžijská republika nielenže zatiaľ nesplnila dôležité záväzky, s ktorými súhlasila počas konzultácií v apríli 2007 a ktoré sa týkajú základných prvkov dohody o partnerstve AKT – EÚ a nástroja rozvojovej spolupráce, ale došlo aj k závažnému regresívnemu vývoju týkajúcemu sa mnohých z týchto záväzkov.

               (3)

               Od začiatku roka 2012 však nastáva určitý pozitívny vývoj smerom k obnoveniu demokracie na Fidži a tento vývoj by sa mal uznať. Prípadné opätovné zapojenie do programovania budúcej rozvojovej pomoci by sa preto malozvážiť.

               (4)

               Platnosť rozhodnutia 2007/641/ES uplynie 30. septembra 2012. Je vhodné predĺžiť jeho platnosť a zodpovedajúcim spôsobom aktualizovať obsah vhodných opatrení,

         PRIJALA TOTO ROZHODNUTIE:
   Článok 1
   Rozhodnutie 2007/641/ES sa týmto mení a dopĺňa takto:

               1.

               V článku 3 sa druhý odsek nahrádza takto:
               „Platnosť rozhodnutia uplynie 30. septembra 2013. Preskúma sa pravidelne najmenej raz za každých šesť mesiacov.“

               2.

               Príloha sa nahrádza prílohou k tomuto rozhodnutiu.

         Článok 2
   List v prílohe k tomuto rozhodnutiu je určený Fidžijskej republike.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 24. septembra 2012

            Za Radu

            predseda

         A. D. MAVROYIANNIS

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 4.11.2010, s. 3.

      (3)  Ú. v. ES L 317, 15.12.2000, s. 376.

      (4)  Ú. v. EÚ L 378, 27.12.2006, s. 41.

      (5)  Ú. v. EÚ L 260, 5.10.2007, s. 15.

      (6)  Ú. v. EÚ L 262, 6.10.2009, s. 43.

      (7)  Ú. v. EÚ L 89, 9.4.2010, s. 7.

      (8)  Ú. v. EÚ L 260, 2.10.2010, s. 10.

      (9)  Ú. v. EÚ L 93, 7.4.2011, s. 2.

      (10)  Ú. v. EÚ L 252, 28.9.2011, s. 1.

      PRÍLOHA
      Jeho excelencia Ratu Epeli NAILATIKAU
      prezident Fidžijskej republiky
      Suva
      Fidžijská republika
      Vaša Excelencia,
      Európska únia (EÚ) prisudzuje veľkú dôležitosť ustanoveniam článku 9 dohody o partnerstve AKT – EÚ a článku 3 nástroja rozvojovej spolupráce. Partnerstvo AKT – EÚ je založené na rešpektovaní ľudských práv, zásad demokracie a právneho štátu, ktoré sú podstatnými prvkami dohody o partnerstve AKT – EÚ a tvoria základ našich vzájomných vzťahov.
      Dňa 11. decembra 2006 Rada EÚ odsúdila vojenský prevrat vo Fidžijskej republike.
      Podľa článku 96 dohody o partnerstve AKT – EÚ, a berúc do úvahy vojenský prevrat z 5. decembra 2006, ktorý porušil základné prvky uvedené v článku 9 tejto dohody, EÚ vyzvala Fidži na konzultácie v zmysle dohody o partnerstve AKT – EÚ, aby dôkladne prešetrila vzniknutú situáciu a, ak je to nevyhnutné, uskutočnila kroky na jej nápravu.
      Formálna časť týchto konzultácií sa začala 18. apríla 2007 v Bruseli. EÚ privítala, že dočasná vláda potvrdila množstvo kľúčových záväzkov týkajúcich sa ľudských práv a základných slobôd, rešpektovania zásad demokracie a právneho štátu, ako sa uvádza nižšie, a navrhla pozitívne opatrenia súvisiace s ich plnením.
      Žiaľ, odvtedy došlo k regresívnemu vývoju vo viacerých oblastiach, najmä v apríli 2009, čo znamená, že Fidži v súčasnosti porušuje viacero svojich záväzkov. Týka sa to najmä zrušenia ústavy, značného odkladu konania parlamentných volieb a porušovania ľudských práv. Hoci plnenie záväzkov je značne oneskorené, väčšina týchto záväzkov je vzhľadom na súčasnú situáciu na Fidži veľmi relevantná a sú preto pripojené k tomuto listu. Keďže Fidži sa jednostranne rozhodlo porušiť množstvo kľúčových záväzkov, dôsledkom bolo obmedzenie finančných prostriedkov určených na jeho rozvoj.
      Hoci obmedzenia niektorých ľudských práv a základných slobôd stále pretrvávajú, od začiatku roka 2012 sa podniklo niekoľko pozitívnych krokov, predovšetkým zrušenie nariadenia o výnimočnom stave dňa 7. januára 2012, spustenie politického procesu dňa 9. marca 2012, ktorý by mal viesť k novej ústave do marca 2013 a opätovnému nastoleniu ústavnej demokracie prostredníctvom nových parlamentných volieb, ktoré by sa mali konať do septembra 2014.
      Ako vyjadrenie uznania tomuto vývoju a v duchu partnerstva, ktoré predstavuje základný kameň dohody o partnerstve AKT – EÚ, je EÚ pripravená začať nový formálny dialóg ohľadne tohto vývoja. Tento formálný dialóg by sa mohol uskutočniť v rámci misie zameranej na preskúmanie podľa článku 96 dohody o partnerstve AKT – EÚ po úspešnom uzavretí otvoreného, vierohodného a transparentného ústavného konzultačného procesu, ktorý sa očakáva v marci 2013.
      EÚ sa v súlade s tým rozhodla rozšíriť existujúce vhodné opatrenia pre Fidži a zmeniť a doplniť ich ako prvú odozvu na kroky, ktoré podniklo Fidži, čím umožní predovšetkým začatie programových rokovaní 11. Európskeho rozvojového fondu (ERF) a v náležitom čase oznámenie o orientačnom prídele pre Fidži. Finalizácia, podpísanie a implementácia programových dokumentov jedenásteho ERF sa naplánuje s nástupom budúcej demokraticky zvolenej vlády. Napokon je obzvlášť dôležité, aby sa dočasná vláda zaviazala, že zabezpečí otvorený, vierohodný a transparentný ústavný konzultačný proces a domáci politický dialóg, a aby rešpektovala predovšetkým svoje záväzky s ohľadom na ľudské práva a právny štát a zrušila zvyšné obmedzenia. Kým pozícia EÚ sa riadi podstatnými prvkami dohody o partnerstve AKT – EÚ, ako aj jej základnými zásadami, najmä pokiaľ ide o vedúcu úlohu dialógu a splnenie vzájomných záväzkov, treba zdôrazniť, že neexistujú žiadne predchádzajúce závery na strane EÚ týkajúce sa výsledku tohto dialógu.
      Ak budú mať plánované preskúmanie a formálny dialóg pozitívne výsledky, EÚ je odhodlaná podniknúť ďalšiu pozitívnu revíziu týchto vhodných opatrení. Naopak, ak sa situácia na Fidži nezlepší, naďalej sa budú obmedzovať finančné prostriedky EÚ na rozvoj určené pre Fidži. Posúdenie pokroku dosiahnutého na ceste k obnoveniu ústavného poriadku bude pre EÚ smerodajné najmä pri prijímaní budúcich rozhodnutí v súvislosti s národným indikatívnym programom pre Fidži v rámci jedenásteho ERF.
      Kým sa neuskutoční formálny dialóg, EÚ vyzýva Fidži, aby pokračovalo v prehĺbenom politickom dialógu a aby ho zintenzívnilo.
      Vhodné opatrenia sú tieto:

                  —

                  humanitárna pomoc a priama pomoc pre občiansku spoločnosť a zraniteľné obyvateľstvo môže pokračovať,

                  —

                  prebiehajúce činnosti v oblasti spolupráce, zvlášť tie, ktoré patria do ôsmeho a deviateho ERF, môžu pokračovať,

                  —

                  činnosti v oblasti spolupráce, ktoré by mohli prispieť k návratu k demokracii a zlepšeniu správy vecí verejných, sa môžu realizovať, okrem veľmi výnimočných prípadov,

                  —

                  môže pokračovať vykonávanie opatrení pre rok 2006, ktoré sprevádzajú reformu v oblasti cukru. Fidži 19. júna 2007 podpísalo na technickej úrovni dohodu o financovaní. Je potrebné poznamenať, že súčasťou dohody o financovaní je doložka o pozastavení pomoci,

                  —

                  počas roka 2007 neboli žiadne prídely pre odvetvie cukru,

                  —

                  poskytnutie prídelov pre odvetvie cukru na rok 2008 záviselo od dôkazov o dôveryhodnej a včasnej príprave volieb v súlade s dohodnutými záväzkami, najmä pokiaľ ide o sčítanie ľudu, nové vymedzenie volebných obvodov a reformu volebného systému v súlade s ústavou, ako aj od prijatia opatrení na zabezpečenie fungovania úradu pre voľby vrátane vymenovania osoby dohliadajúcej na priebeh volieb do 30. septembra 2007 v súlade s ústavou. Možnosť získania prídelu pre odvetvie cukru na rok 2008 zanikla 31. decembra 2009,

                  —

                  možnosť prídelu pre odvetvie cukru na rok 2009 bola zrušená v máji 2009, pretože dočasná vláda sa rozhodla odložiť všeobecné voľby do septembra 2014,

                  —

                  možnosť prídelu pre odvetvie cukru na rok 2010 bola zrušená pred 1. májom 2010, pretože sa nedosiahol žiadny pokrok pri demokratizácii krajiny, avšak vzhľadom na kritickú situáciu v odvetví cukru sa s cieľom zmierniť negatívne sociálne dôsledky určitá časť prídelu vyhradila na účely priamej pomoci obyvateľstvu, ktoré je priamo závislé od produkcie cukru. S týmito prostriedkami však nakladá delegácia EÚ v meste Suva a neposkytujú sa prostredníctvom vládnych orgánov Fidži,

                  —

                  môže pokračovať príprava a prípadne aj dôjsť k podpisu viacročného indikatívneho programu na roky 2011 – 2013 týkajúceho sa opatrení, ktoré sprevádzajú reformu v sektore cukru,

                  —

                  sprístupnenie indikatívneho prídelu finančných prostriedkov v rámci viacročného indikatívneho programu opatrení pre ktoré krajiny, ktoré podpísali niekdajší protokol o cukre, na roky 2011 až 2013 bude podmienené dosiahnutím dohody v rámci konzultácií. V prípade nedosiahnutia dohody sa v súvislosti s týmto prídelom bude postupovať tak, že pokiaľ ide o financovanie, prostriedky budú poskytnuté len na také opatrenia, ktoré budú zamerané na zmiernenie sociálnych následkov,

                  —

                  príprava plánovania jedenásteho ERF môže začať, aby Fidži mohlo očakávať, že mu bude v náležitom čase oznámený orientačný prídel,

                  —

                  do úvahy by mohla prichádzať osobitná pomoc na prípravu a plnenie kľúčových záväzkov, najmä pomoc pri príprave a/alebo uskutočňovaní volieb,

                  —

                  regionálna spolupráca a zapojenie sa Fidži do tejto spolupráce nie sú dotknuté.

            Kontrola záväzkov bude v súlade s podmienkami uvedenými v prílohe k tomuto listu, ktoré sa týkajú pravidelného dialógu, účinnej spolupráce s misiami zameranými na hodnotenie a monitorovanie, ako aj podávania správ.
      EÚ ďalej očakáva od Fidži plnú spoluprácu s Fórom tichomorských ostrovov, ktorá sa týka implementácie odporúčaní od skupiny prominentných osobností schválených fórom ministrov zahraničných vecí na stretnutí 16. marca 2007 vo Vanuatu. Európska únia víta nedávny pokrok súvisiaci so zapojením sa do práce ministerskej kontaktnej skupiny Fóra tichomorských ostrovov, ktorá bola zriadená s cieľom monitorovať pokrok príprav Fidži na voľby a návrat uvedeného štátu k demokracii.
      EÚ bude naďalej dôkladne sledovať situáciu na Fidži. Podľa článku 8 dohody o partnerstve AKT – EÚ sa zintenzívni politický dialóg s Fidži, aby sa zabezpečilo rešpektovanie ľudských práv, obnova demokracie a rešpektovanie právneho štátu. Tento intenzívny dialóg bude prebiehať dovtedy, kým obe strany neusúdia, že splnil svoj účel.
      EÚ si vyhradzuje právo upraviť vhodné opatrenia, ak zo strany dočasnej vlády dôjde k spomaleniu, prerušeniu alebo regresívnemu vývoju pri implementácii prijatých záväzkov.
      EÚ zdôrazňuje, že výsady Fidži v rámci spolupráce s EÚ závisia od rešpektovania základných prvkov dohody o partnerstve AKT – EÚ a zásad stanovených v nástroji rozvojovej spolupráce. Aby mohla EÚ dospieť k presvedčeniu, že dočasná vláda je plne pripravená pokračovať v plnení prijatých záväzkov, je mimoriadne dôležité, aby bol pri napĺňaní týchto záväzkov zaznamenaný v dohľadnej dobe výrazný pokrok.
      S pozdravom
      V Bruseli

            Za Radu

            predseda

            Za Komisiu

            komisár

         PRÍLOHA K PRÍLOHE

            ZÁVÄZKY DOHODNUTÉ S FIDŽIJSKOU REPUBLIKOU

         A.   Dodržiavanie demokratických zásad

         Záväzok č. 1
         Slobodné a spravodlivé parlamentné voľby sa uskutočnia do 24 mesiacov od 1. marca 2007 na základe záverov hodnotiacej správy, ktorú vypracujú nezávislí pozorovatelia vymenovaní sekretariátom Fóra tichomorských ostrovov. Prípravy samotného konania volieb budú spoločne monitorované a podľa potreby upravované a revidované na základe vzájomne dohodnutých kritérií. Z toho najmä vyplýva, že:

                     —

                     dočasná vláda prijme do 30. júna 2007 harmonogram ukončenia jednotlivých etáp v rámci prípravy nových parlamentných volieb,

                     —

                     harmonogram stanoví časový rámec pre sčítanie ľudu, nové vymedzenie volebných obvodov a reformu volebného systému,

                     —

                     vymedzenie volebných obvodov a reforma volebného systému sa uskutoční v súlade s ústavou,

                     —

                     do 30. septembra 2007 sa v súlade ústavou prijmú sa opatrenia na zabezpečenie fungovania volebného úradu vrátane vymenovania osoby dohliadajúcej na priebeh volieb,

                     —

                     vymenovanie viceprezidenta sa uskutoční v súlade s ústavou.

               Záväzok č. 2
         Dočasná vláda v procese prijímania dôležitých legislatívnych, fiškálnych a iných politických iniciatív a zmien zohľadní konzultácie s občianskou spoločnosťou a inými relevantnými zainteresovanými stranami.
         B.   Právny štát

         Záväzok č. 1
         Dočasná vláda vynaloží maximálne úsilie, aby zabránila bezpečnostným zložkám vydávať stanoviská na účely zastrašovania.
         Záväzok č. 2
         Dočasná vláda je garantom ústavy z roku 1997 a zaručuje normálne a nezávislé fungovanie ústavných inštitúcií, ako napr. Výboru pre ľudské práva na Fidži, Výboru služieb vo verejnom záujme a Výboru ústavných orgánov. Zachová sa značná nezávislosť a funkčnosť Veľkej rady kmeňových náčelníkov.
         Záväzok č. 3
         Nezávislosť súdnictva sa bude v plnej miere rešpektovať, aby mohlo pracovať nezávisle a všetky dotknuté strany budú rešpektovať jeho súdne rozhodnutia, a najmä:

                     —

                     dočasná vláda do 15. júla 2007 zabezpečí vymenovanie tribunálu podľa článku 138 ods. 3 ústavy,

                     —

                     akékoľvek vymenovanie a/alebo odvolanie sudcov sa odteraz bude uskutočňovať v úplnej zhode s ústavnými ustanoveniami a procesnoprávnymi pravidlami,

                     —

                     armáda, polícia alebo dočasná vláda v žiadnom prípade nezasiahnu akoukoľvek formou do súdneho konania, čo znamená aj plné rešpektovanie právnickej profesie.

               Záväzok č. 4
         Všetky trestné konania vo veci trestného činu korupcie sa budú viesť náležitými súdnymi postupmi a akékoľvek iné orgány, ktoré môžu byť určené na vyšetrovanie údajných prípadov korupcie, budú konať v ústavných medziach.
         C.   Ľudské práva a základné slobody

         Záväzok č. 1
         Dočasná vláda uskutoční všetky nevyhnutné kroky, aby sa zabezpečilo, že v prípade všetkých obvinení z porušovania ľudských práv prebehne vyšetrovanie alebo konanie v súlade s príslušnými postupmi a na príslušných orgánoch podľa právnych predpisov Fidži.
         Záväzok č. 2
         Dočasná vláda zruší v máji 2007 nariadenie o výnimočnom stave, pod podmienkou, že nebude ohrozená národná bezpečnosť, verejný poriadok a bezpečnosť ako taká.
         Záväzok č. 3
         Dočasná vláda sa zaväzuje zabezpečiť Výboru pre ľudské práva na Fidži plne nezávislý výkon funkcií, ktorý je v súlade s ústavou.
         Záväzok č. 4
         Sloboda prejavu a sloboda médií sa plne rešpektuje vo všetkých formách tak, ako to stanovuje ústava.
         D.   Kontrola záväzkov

         Záväzok č. 1
         Dočasná vláda sa zaväzuje viesť pravidelný dialóg s cieľom umožniť overovanie dosiahnutého pokroku a poskytovať orgánom/predstaviteľom EÚ a Európskej komisie úplný prístup k informáciám o všetkých záležitostiach týkajúcich sa ľudských práv, mierovej obnovy demokracie a právneho štátu na Fidži.
         Záväzok č. 2
         Dočasná vláda v plnej miere spolupracuje so všetkými misiami EÚ na účely hodnotenia a monitorovania pokroku.
         Záväzok č. 3
         Dočasná vláda predkladá každé tri mesiace počnúc 30. júnom 2007 správy o pokroku týkajúce sa základných prvkov dohody z Cotonou a záväzkov.
         Je potrebné poznamenať, že určité záležitosti sa môžu účinne riešiť len pragmatickým prístupom, ktorý zohľadňuje terajšie skutočnosti a zameriava sa na budúcnosť.


title: Rozhodnutie Komisie z 21. apríla 1997 o úlohe Eurostatu v súvislosti s tvorbou štatistiky spoločenstva

text:
Dôležité právne oznámenie

|

31997D0281

Úradný vestník L 112 , 29/04/1997 S. 0056 - 0057

		Rozhodnutie Komisiez 21. apríla 1997o úlohe Eurostatu v súvislosti s tvorbou štatistiky spoločenstva(97/281/ES)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva, najmä na jej článok 155,keďže nariadenie Rady (ES) č. 322/97 zo 17. februára 1997 o štatistike spoločenstva [1] (ďalej len "základné nariadenie") prideľuje určité úlohy a povinnosti orgánu spoločenstva, ktorý sa zúčastňuje na tvorbe štatistiky spoločenstva;keďže článok 2 základného nariadenia definuje na účely tohto nariadenia "orgán spoločenstva" ako "útvar Komisie zodpovedný za vykonávanie úloh prenesených na Komisiu v súvislosti s tvorbou štatistiky spoločenstva (Eurostat)";keďže vykonávanie základného nariadenia si vyžaduje ďalšiu definíciu úlohy Eurostatu v súvislosti s tvorbou štatistiky spoločenstva;keďže Eurostat musí byť schopný konať v súlade so zásadami nestrannosti, spoľahlivosti, významnosti, finančnej výhodnosti, ochrany utajenia štatistických údajov a transparentnosti;keďže nato, aby sa zabezpečila súdržnosť, uskutočniteľnosť a súlad štatistiky spoločenstva, musí sa opätovne potvrdiť význam spolupráce a koordinácie postupov medzi zložkami Komisie, ktoré sa podieľajú na tvorbe takýchto informácií na úrovni spoločenstva;keďže vykonávanie základného nariadenia si vyžaduje ochranu dôverných údajov, ktoré vnútroštátne orgány a orgán spoločenstva zbierajú na tvorbu štatistiky spoločenstva;keďže vykonávanie základného nariadenia si vyžaduje organizáciu rozširovania vnútroštátnymi orgánmi a orgánom spoločenstva,PRIJALA TOTO ROZHODNUTIE:Článok 1CieľCieľom tohto rozhodnutia je vykonávanie nariadenia (ES) č. 322/97 ("základného nariadenia") v rámci vnútornej organizácie Komisie, a najmä definovanie úlohy a povinností Štatistického úradu Európskych spoločenstiev (Eurostatu) vzhľadom na vývoj úloh orgánu spoločenstva pri vykonávaní štatistiky spoločenstva a zásad definovaných v článku 10 základného nariadenia.Článok 2EurostatEurostat je orgán spoločenstva uvedený v štvrtej zarážke článku 2 základného nariadenia.Eurostat je služba Komisie na čele s generálnym riaditeľom.Článok 3ZásadyEurostat vykonáva svoje úlohy v súlade so zásadami nestrannosti, spoľahlivosti, relevantnosti, finančnej výhodnosti, ochrany utajenia štatistických údajov a transparentnosti definovanými v článku 10 základného nariadenia.Článok 4Úlohy EurostatuEurostat v rámci Komisie a po dohode s Riadiacim výborom pre štatistické informácie [2] zodpovedá za vykonávanie štatistického programu spoločenstva, a najmä za:a) prípravu súboru noriem a metód, ktoré umožnia tvorbu nestranných, spoľahlivých, relevantných a finančne výhodných štatistík v celom spoločenstve;b) dostupnosť štatistík spoločenstva v súlade so zásadami s ohľadom na rozširovanie stanovené v článku 11 základného nariadenia inštitúciám spoločenstva, vládam členských štátov, sociálnym a ekonomickým subjektom, akademickým kruhom a verejnosti vo všeobecnosti, vzhľadom na formulovanie, vykonávanie, monitorovanie a hodnotenie politík spoločenstva.Eurostat preto:a) vedie výskum v oblasti štatistickej metodiky a techník a ďalej ich rozvíja;b) pripraví, ďalej rozvíja a podporuje prijatie štatistických noriem spoločenstva v členských štátoch, aby sa zlepšila porovnateľnosť štatistiky spoločenstva, ako aj hospodárnosť ich torby;c) radí členským štátom ohľadne štatistických záležitostí a podporuje ich;d) zostavuje štatistické informácie na základe primeraných údajov, vykonáva analýzy a poskytuje technické vysvetlenie, aby sa vyhlo chybnému výkladu alebo analýze;e) zbiera od vnútroštátnych štatistických orgánov štatistiky a zo sekretariátov medzinárodných organizácií údaje požadované na štatistické účely spoločenstva;f) posilňuje proces spolupráce s vnútroštátnymi štatistickými orgánmi a medzi nimi navzájom pomocou vzájomnej výmeny odborníkov, účasti na štatistických činnostiach a rozvoji vzdelávacích systémov;g) spolupracuje s medzinárodnými organizáciami a tretími krajinami, aby sa uľahčila porovnateľnosť štatistiky spoločenstva so štatistikami zostavenými v iných štatistických systémoch a, ak je to vhodné, podporuje tretie krajiny v zlepšovaní ich štatistických systémov;h) obohacuje odborné štatistické poznatky a schopnosti zamestnancov spoločenstva, ktorí pracujú v oblasti štatistiky spoločenstva.Článok 5Odborná nezávislosťEurostat v rámci svojich právomocí zodpovedá za výber vedeckých postupov, definícií a metodík, ktoré najlepšie vyhovujú dosiahnutiu zásad a cieľov stanovených v základnom nariadení.Článok 6Účasť iných služieb Komisie na tvorbe štatistík spoločenstvaKomisia sa môže rozhodnúť, že aj iné služby než Eurostat sa majú zúčastňovať na procese tvorby pre štatistiky spoločenstva a v akých činnostiach a v akom rozsahu.Článok 7Príslušnosť v oblasti koordinácie a spolupráceV rámci Komisie Eurostat, ktorému pomáha Riadiaci výbor pre štatistické informácie v súlade s rozhodnutím, ktoré prijala Komisia 28. februára 1990 o koordinácii štatistickej práce a úlohe Eurostatu [3] a 29. februára 1996 o zlepšení štatistickej práce v Komisii [4]:a) koordinuje všetky štatistické činnosti, pokiaľ ide o prípravu a vykonanie opatrení spoločenstva v oblasti štatistiky ab) zabezpečuje vhodnú úroveň spolupráce s ostatnými inštitúciami spoločenstva.Článok 8Štatistický program spoločenstvaV súlade s ustanoveniami kapitol I a II základného nariadenia sa činnosti všetkých služieb Komisie v oblasti štatistiky spoločenstva určia podľa štatistického programu spoločenstva.Článok 9Využívanie dôverných údajovÚdaje považované za dôverné podľa článku 13 základného nariadenia sa sprístupnia v rámci Komisie podľa článkov v kapitole V základného nariadenia len predstaviteľom Eurostatu, ostatným zamestnancom Eurostatu a ostatným fyzickým osobám pracujúcim v priestoroch Eurostatu na základe zmluvy a títo ich používajú len na účely definované v rámci základného nariadenia.Článok 10Prístup k administratívnym údajom a používanie týchto údajovV súlade s článkom 16 základného nariadenia má Eurostat prístup k všetkým zdrojom administratívnych údajov v držbe Komisie vždy, keď sú tieto údaje potrebné pre tvorbu štatistiky spoločenstva.Článok 11UverejnenieEurostat zabezpečí, že štatistika spoločenstva spolu s technickými vysvetlivkami potrebnými na jej používanie sa uverejní tak, že prístup k štatistickým informáciám spoločenstva bude jednoduchý a objektívny v celom spoločenstve.V Bruseli 21. apríla 1997Za KomisiuYves-Thibault De Silguyčlen Komisie[1] Ú. v. ES L 52, 22.2.1997, s. 1.[2] Zriadený v oznámení Komisie z 26. septembra 1991 [SEC(91) 1793].[3] Pozri SEC(90) 337.[4] Pozri SEC(96) 253/4.--------------------------------------------------


title: Rozhodnutie Rady (EÚ) 2015/773 z 11. mája 2015, ktorým sa zriaďuje Výbor pre sociálnu ochranu a ktorým sa zrušuje rozhodnutie 2004/689/ES

text:
               14.5.2015

               SK

               Úradný vestník Európskej únie

               L 121/16

         ROZHODNUTIE RADY (EÚ) 2015/773
   z 11. mája 2015,
   ktorým sa zriaďuje Výbor pre sociálnu ochranu a ktorým sa zrušuje rozhodnutie 2004/689/ES
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 160,
   so zreteľom na stanovisko Európskeho parlamentu,
   keďže:

               (1)

               Komisia vo svojom oznámení „Dohodnutá stratégia modernizácie sociálnej ochrany“ zo 14. júla 1999 navrhla posilnenie spolupráce v oblasti sociálnej ochrany okrem iného vytvorením skupiny úradníkov na vysokej úrovni.

               (2)

               Európsky parlament vo svojom uznesení zo 16. februára 2000 privítal oznámenie Komisie a vytvorenie takejto skupiny.

               (3)

               Rada vo svojich záveroch zo 17. decembra 1999 o posilnení spolupráce pri modernizácii a zlepšovaní sociálnej ochrany (1) podporila návrh Komisie vytvoriť mechanizmus pre posilnenú spoluprácu, pripravený skupinou úradníkov na vysokej úrovni pri realizovaní tejto činnosti. Rada zdôraznila, že tento druh spolupráce by mal zahŕňať všetky formy sociálnej ochrany a tam, kde je to potrebné, mal by pomôcť členským štátom zlepšiť a posilniť ich systémy sociálnej ochrany v súlade s ich národnými prioritami. Tiež pripomenula právomoc členských štátov organizovať a financovať sociálnu ochranu a schválila štyri všeobecné ciele v rámci celkovej výzvy modernizácie systémov sociálnej ochrany tak, ako ich určila Komisia: najmä mať platenú prácu a zabezpečený stály príjem, mať zaručené dôchodky a udržateľné dôchodkové systémy, podporovať sociálne začlenenie a zabezpečiť vysokokvalitnú a udržateľnú zdravotnú starostlivosť. Tiež zdôraznila, že rovnosť medzi ženami a mužmi sa musí stať súčasťou všetkých aktivít zameraných na tieto štyri ciele. Na záver Rada uznala, že aspekty súvisiace s financovaním sú spoločné pre všetky tieto ciele.

               (4)

               Závery zo zasadnutia Európskej rady v Lisabone 23. a 24. marca 2000 uznali dôležitosť sociálnej ochrany v ďalšom vývoji a modernizácii aktívneho a dynamického štátu blahobytu v Európe a vyzývajú Radu posilniť spoluprácu medzi členskými štátmi výmenou skúseností a najlepšej praxe pomocou zdokonalených informačných sietí.

               (5)

               Na zasadnutí v Nice a na svojich nasledujúcich zasadnutiach Európska rada pravidelne schvaľovala prácu vykonanú Výborom pre sociálnu ochranu pri podpore a posilňovaní výmeny skúseností a koordinácie v oblasti politík sociálnej ochrany na úrovni Únie.

               (6)

               Výbor pre sociálnu ochranu, ktorý bol zriadený rozhodnutím Rady 2000/436/ES (2), ktoré bolo zrušené a nahradené rozhodnutím Rady 2004/689/ES (3), jasne preukázal svoju užitočnosť ako poradný orgán pre Radu a Komisiu a aktívne prispel k rozvoju otvorených metód koordinácie (OMK), ktoré stanovila Európska rada 23. a 24. marca 2000 v Lisabone. V stanovisku Výboru pre sociálnu ochranu nazvanom „Opätovné posilnenie OMK v sociálnej oblasti v kontexte stratégie Európa 2020“, ktoré Rada schválila 17. júna 2011, sa potvrdzuje platnosť cieľov a nástrojov otvorenej metódy koordinácie v sociálnej oblasti. Úloha výboru v rámci OMK by sa mala zohľadniť v tomto rozhodnutí.

               (7)

               Európska rada vo svojich záveroch z 27. a 28. júna 2013 uviedla, že sociálny rozmer hospodárskej a menovej únie by sa mal posilniť. V prvom rade je dôležité lepšie monitorovať a zohľadňovať sociálnu situáciu a situáciu na trhu práce v rámci hospodárskej a menovej únie, a to najmä prostredníctvom vhodných ukazovateľov pre sociálnu oblasť a zamestnanosť v rámci európskeho semestra. Tiež je dôležité zabezpečiť lepšiu koordináciu politík zamestnanosti a sociálnych politík pri plnom rešpektovaní právomocí členských štátov.

               (8)

               Európska rada vo svojich záveroch z 24. a 25. októbra 2013 uviedla, že koordinácia hospodárskych a sociálnych politík, ako aj politík zamestnanosti sa bude naďalej posilňovať v súlade s existujúcimi postupmi pri súčasnom úplnom rešpektovaní právomocí členských štátov. Európska rada uviedla, že sa domnieva, že si to vyžaduje ďalšie úsilie s cieľom posilniť spoluprácu medzi rôznymi zloženiami Rady, aby sa zabezpečil súlad týchto politík so spoločnými cieľmi.

               (9)

               Toto rozhodnutie by malo zohľadniť vývoj európskeho semestra a úlohu výboru v tomto procese. Najmä v nariadení Rady (ES) č. 1466/97 (4) sa stanovuje, že ak je to vhodné, v rámci európskeho semestra sa má konzultovať s Hospodárskym a finančným výborom, Výborom pre hospodársku politiku, Výborom pre zamestnanosť a Výborom pre sociálnu ochranu. Okrem toho sa v nariadení Európskeho parlamentu a Rady (EÚ) č. 1176/2011 (5) stanovuje, že v hĺbkových preskúmaniach sa v prípade potreby majú zohľadniť odporúčania alebo výzvy Rady adresované členským štátom. Ďalej sa v ňom stanovuje, že plán nápravných opatrení pre všetky členské štáty, v prípade ktorých sa začal postup pri nadmernej nerovnováhe, má zohľadňovať hospodársky a sociálny vplyv politických opatrení a má byť v súlade s hlavnými smermi hospodárskych politík a usmerneniami politík zamestnanosti.

               (10)

               Výbor a orgány Únie zapojené do koordinácie hospodárskych a sociálnych politík, najmä Výbor pre zamestnanosť, Hospodársky a finančný výbor a Výbor pre hospodársku politiku, by mali úzko spolupracovať. Ak je to vhodné a vzájomne dohodnuté medzi zapojenými výbormi, spolupráca výboru s Výborom pre zamestnanosť, Hospodárskym a finančným výborom a Výborom pre hospodársku politiku môže zahŕňať organizovanie spoločných zasadnutí, najmä v súvislosti s príslušnými úlohami výborov v rámci európskeho semestra.

               (11)

               Ustanovenia v oblasti riadenia týkajúce sa fungovania výboru by sa mali revidovať s cieľom zabezpečiť účinnosť a kontinuitu, aby výbor mohol účinne plniť svoj mandát vyplývajúci zo zmluvy a aby sa umožnila potrebná flexibilita na účely prispôsobenia sa harmonogramu činností výboru, najmä v rámci cyklu európskeho semestra.

               (12)

               Rozhodnutie 2004/689/ES by sa malo zrušiť,

         PRIJALA TOTO ROZHODNUTIE:
   Článok 1
   Zriadenie
   Týmto sa zriaďuje Výbor pre sociálnu ochranu (ďalej len „výbor“) s poradnou funkciou na podporu spolupráce medzi členskými štátmi a Komisiou v oblasti politík sociálnej ochrany, plne v súlade so zmluvou a s náležitým ohľadom na právomoci inštitúcií a orgánov Únie.
   Článok 2
   Úlohy
   1.   Úlohou výboru je:

               a)

               monitorovať sociálnu situáciu a rozvoj politík sociálnej ochrany v členských štátoch a v Únii;

               b)

               podporovať výmeny informácií, skúseností a osvedčených postupov medzi členskými štátmi a s Komisiou;

               c)

               pripravovať na žiadosť Rady alebo Komisie, alebo z vlastného podnetu správy, formulovať stanoviská alebo vykonávať inú prácu v rámci svojej právomoci bez toho, aby bol dotknutý článok 240 zmluvy.

         2.   Na účely odseku 1 sa výbor predovšetkým usiluje:

               a)

               využívať otvorenú metódu koordinácie, a to aj uplatňovaním spoločne dohodnutých nástrojov monitorovania a vykonávaním vzájomne dohodnutých hodnotiacich mechanizmov pri dosahovaní spoločných cieľov schválených Radou;

               b)

               prispievať ku všetkým aspektom európskeho semestra v oblasti svojej právomoci a podávať o nich správu Rade;

               c)

               podľa potreby spolupracovať s ostatnými príslušnými orgánmi a výbormi, ktoré sa zaoberajú otázkami sociálnej a hospodárskej politiky, ako je napríklad Výbor pre zamestnanosť, Hospodársky a finančný výbor, Výbor pre hospodársku politiku a pracovná skupina pre verejné zdravie na úrovni vysokých úradníkov.

         3.   Výbor každoročne prijíma pracovný program, pričom zohľadňuje politické priority Rady a Komisie. Pracovný program sa zasiela Rade.
   4.   Výbor pri plnení svojho mandátu spolupracuje so sociálnymi partnermi. V tejto súvislosti nadviaže kontakt so sociálnymi partnermi, ktorí sú zastúpení na tripartitnom sociálnom summite pre rast a zamestnanosť zriadenom rozhodnutím Rady 2003/174/ES (6). Výbor nadviaže vhodné kontakty s mimovládnymi organizáciami pôsobiacimi v sociálnej oblasti, pričom zohľadní ich príslušné úlohy a zodpovednosť v oblasti sociálnej ochrany. Európsky parlament je tiež informovaný o činnostiach výboru.
   5.   Výbor môže osloviť externých odborníkov, ak to vyžaduje jeho program.
   6.   Výbor nadviaže kontakty so zástupcami kandidátskych krajín.
   Článok 3
   Členstvo
   1.   Každý členský štát a Komisia vymenujú dvoch členov výboru. Môžu taktiež vymenovať dvoch náhradníkov.
   2.   Členské štáty a Komisia vynaložia maximálne úsilie na dosiahnutie rodovej rovnováhy v zložení výboru.
   Článok 4
   Fungovanie
   1.   Výbor si volí predsedu spomedzi členov vymenovaných členskými štátmi na funkčné obdobie dvoch rokov. Predsedu možno jedenkrát opätovne zvoliť na ďalšie dvojročné obdobie. Výbor môže na účely zabezpečenia účinnosti a kontinuity svojej práce v náležite odôvodnených prípadoch rozhodnúť o predĺžení funkčného obdobia predsedu až o osem mesiacov. Predseda môže byť vo funkcii najviac štyri roky a osem mesiacov.
   2.   Predsedovi pomáhajú štyria podpredsedovia, z ktorých dvoch volí výbor spomedzi svojich členov na funkčné obdobie dvoch rokov, ktoré sa môže raz obnoviť. Tretí podpredseda je zástupca členského štátu, ktorý vykonáva predsedníctvo Rady. Štvrtý podpredseda je zástupca z členského štátu, ktorý bude predsedníctvo vykonávať v nasledujúcom období.
   3.   Predseda deleguje svoje hlasovacie právo na svojho náhradníka.
   4.   Zasadnutia výboru zvoláva predseda buď zo svojho vlastného podnetu, alebo na žiadosť najmenej polovice členov výboru.
   5.   Výbor príjme svoj vlastný rokovací poriadok.
   6.   Výdavky sa uhradia v súlade s platnými správnymi predpismi.
   7.   Komisia poskytuje výboru primeranú analytickú a organizačnú podporu. Komisia určí jedného zo svojich zamestnancov za tajomníka. Keď tajomník a zamestnanci, ktorí mu pomáhajú, výboru pomáhajú pri vykonávaní jeho úloh, konajú podľa jeho pokynov. Tajomník je v súvislosti s konaním zasadnutí v kontakte s Generálnym sekretariátom Rady.
   Článok 5
   Pracovné skupiny
   1.   Výbor môže poveriť náhradníkov štúdiom špecifických otázok alebo môže na tento účel vytvoriť pracovné skupiny. Predsedom takej pracovnej skupiny je buď podpredseda výboru, člen alebo náhradník člena výboru, úradník Komisie alebo člen pracovnej skupiny, ktorého vymenuje výbor.
   2.   Komisia poskytne pracovnej skupine primeranú analytickú a organizačnú podporu.
   3.   Pracovné skupiny môžu požiadať o pomoc expertov.
   4.   Výbor môže tiež vytvoriť s inými výbormi alebo orgánmi spoločné pracovné skupiny, ktorých pravidlá vytvorenia a riadenia sa určia spoločne.
   Článok 6
   Prechodné ustanovenia
   Funkčné obdobie každého člena zvoleného v súlade s článkom 3 rozhodnutia 2004/689/ES trvá do konca tohto funkčného obdobia, ako sa stanovuje v súlade s článkom 4 tohto rozhodnutia. Za dátum začiatku takého funkčného obdobia sa považuje dátum volieb, ktoré sa uskutočnili v súlade s článkom 3 rozhodnutia 2004/689/ES.
   Článok 7
   Zrušenie
   Rozhodnutie 2004/689/ES sa zrušuje ku dňu konania prvého zasadnutia výboru po nadobudnutí účinnosti tohto rozhodnutia. Uvedené zasadnutie výboru sa uskutoční najneskôr štyri mesiace po dni prijatia tohto rozhodnutia.
   Článok 8
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 11. mája 2015

            Za Radu

            predseda

         J. DŪKLAVS

      (1)  Ú. v. ES C 8, 12.1.2000, s. 7.

      (2)  Rozhodnutie Rady 2000/436/ES z 29. júna 2000 o založení Výboru pre sociálnu ochranu (Ú. v. ES L 172, 12.7.2000, s. 26).

      (3)  Rozhodnutie Rady 2004/689/ES zo 4. októbra 2004, ktorým sa zriaďuje Výbor pre sociálnu ochranu a zrušuje rozhodnutie 2000/436/ES (Ú. v. EÚ L 314, 13.10.2004, s. 8).

      (4)  Nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (Ú. v. ES L 209, 2.8.1997, s. 1).

      (5)  Nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (Ú. v. EÚ L 306, 23.11.2011, s. 25).

      (6)  Rozhodnutie Rady 2003/174/ES zo 6. marca 2003, ktorým sa ustanovuje Tripartitný sociálny summit pre rast a zamestnanosť (Ú. v. EÚ L 70, 14.3.2003, s. 31).


title: Rozhodnutie Rady (EÚ) 2015/633 z 20. apríla 2015 o predložení návrhu na zaradenie dodatočných chemických látok do prílohy A k Štokholmskému dohovoru o perzistentných organických znečisťujúcich látkach v mene Európskej únie

text:
               23.4.2015

               SK

               Úradný vestník Európskej únie

               L 104/14

         ROZHODNUTIE RADY (EÚ) 2015/633
   z 20. apríla 2015
   o predložení návrhu na zaradenie dodatočných chemických látok do prílohy A k Štokholmskému dohovoru o perzistentných organických znečisťujúcich látkach v mene Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 191 ods. 1 v spojení s článkom 218 ods. 9,
   so zreteľom na návrh Európskej komisie,
   keďže:

               (1)

               Európske spoločenstvo 14. októbra 2004 rozhodnutím Rady 2006/507/ES (1) schválilo Štokholmský dohovor o perzistentných organických znečisťujúcich látkach (ďalej len „dohovor“).

               (2)

               Ako strana dohovoru môže Únia predložiť návrhy na zmenu príloh k dohovoru. V prílohe A k dohovoru sa uvádzajú perzistentné organické znečisťujúce látky, ktoré sa majú vylúčiť.

               (3)

               Podľa dostupných vedeckých informácií a správ o preskúmaní a berúc do úvahy výberové kritériá stanovené v prílohe D k dohovoru vykazuje kyselina perfluoroktánová (ďalej len „PFOA“), jej soli a látky súvisiace s PFOA, ktorých rozložením v dôsledku vplyvov životného prostredia môže PFOA vzniknúť (ďalej len „PFOA a jej zlúčeniny“), vlastnosti typické pre perzistentné organické znečisťujúce látky.

               (4)

               V súlade s článkom 59 ods. 1 nariadenia Európskeho parlamentu a Rady (ES) č. 1907/2006 (2) a dokumentáciou pripravenou v súlade s prílohou XV uvedeného nariadenia sa PFOA a jej amónna soľ (ďalej len „APFO“) zahrnuli na kandidátsky zoznam látok vzbudzujúcich veľmi veľké obavy, pretože sa zistilo, že spĺňajú kritériá článku 57 písm. c) uvedeného nariadenia ako látky poškodzujúce reprodukciu zaradené v kategórii 1B, a najmä, že spĺňajú aj kritériá článku 57 písm. d) uvedeného nariadenia ako látky, ktoré sú perzistentné, bioakumulatívne a toxické.

               (5)

               Podľa článku 69 ods. 4 nariadenia (ES) č. 1907/2006 je PFOA a jej zlúčeniny v súčasnosti predmetom ďalšej dokumentácie pripravenej v súlade s prílohou XV uvedeného nariadenia, ktorá bola predložená Európskej chemickej agentúre s cieľom obmedziť výrobu PFOA a jej zlúčenín samotných alebo ako zložiek iných látok, v zmesiach alebo vo výrobkoch, ako aj ich uvádzanie na trh a používanie.

               (6)

               PFOA a jej zlúčeniny sú látky s celosvetovým disperzným použitím a ich prítomnosť sa zisťuje všade v životnom prostredí. Z dôvodu možného diaľkového prenosu PFOA v životnom prostredí nestačia na zabezpečenie vysokej úrovne ochrany životného prostredia a ľudského zdravia opatrenia prijaté na úrovni Únie a je potrebné konať v širšom medzinárodnom kontexte.

               (7)

               Únia by preto mala sekretariátu Štokholmského dohovoru predložiť návrh na zaradenie PFOA a jej zlúčenín do prílohy A k dohovoru. V uvedenom návrhu a stanovisku Únie k podmienkam zaradenia PFOA a jej zlúčenín na zoznam v prílohe A k dohovoru by sa mali zohľadniť všetky relevantné informácie získané počas prebiehajúceho postupu obmedzenia podľa článkov 68 až 73 nariadenia (ES) č. 1907/2006,

         PRIJALA TOTO ROZHODNUTIE:
   Článok 1
   1.   Únia predloží návrh na zaradenie kyseliny perfluoroktánovej a jej zlúčenín do prílohy A k Štokholmskému dohovoru o perzistentných organických znečisťujúcich látkach.
   2.   Komisia o návrhu v mene Únie informuje sekretariát dohovoru, pričom uvedie všetky informácie požadované podľa prílohy D k dohovoru.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 20. apríla 2015

            Za Radu

            predseda

         J. DŪKLAVS

      (1)  Rozhodnutie Rady 2006/507/ES zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva (Ú. v. EÚ L 209, 31.7.2006, s. 1).

      (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).


title: Rozhodnutie Komisie z 13. novembra 1974, ktorým sa mení a dopĺňa rozhodnutie z 13. januára 1971, pokiaľ ide o umiestnenie pracoviska generálneho riaditeľa Spoločného centra pre jadrový výskum (SVC) a jeho útvarov

text:
Dôležité právne oznámenie

|

31974D0578

Úradný vestník L 316 , 26/11/1974 S. 0012 - 0012 Fínske špeciálne vydanie: Kapitola 12 Zväzok 1 S. 0063  Švédske špeciálne vydanie: Kapitola 12 Zväzok 1 S. 0063  Grécke špeciálne vydanie: Kapitola 01 Zväzok 1 S. 0226  Španielske špeciálne vydanie: Kapitola 12 Zväzok 2 S. 0016  Portugalské špeciálne vydanie Kapitola 12 Zväzok 2 S. 0016

		Rozhodnutie Komisiez 13. novembra 1974,ktorým sa mení a dopĺňa rozhodnutie z 13. januára 1971, pokiaľ ide o umiestnenie pracoviska generálneho riaditeľa Spoločného centra pre jadrový výskum (SVC) a jeho útvarov(74/578/Euratom)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva pre atómovú energiu, najmä na jej článok 8,keďže Komisia 13. januára 1971 prijala rozhodnutie o reorganizácii Spoločného centra pre jadrový výskum (SVC) [1];keďže horeuvedené rozhodnutie by malo byť zmenené a doplnené, pokiaľ ide o miesto pracoviska generálneho riaditeľa SVC,ROZHODLA TAKTO:Jediný článok"Generálny riaditeľ a jemu priamo podriadené útvary majú sídlo v Bruseli."V Bruseli 13. novembra 1974Za KomisiuFrançois-Xavier Ortolipredseda[1] Ú. v. ES L 16, 20.1.1971, s. 14.--------------------------------------------------


title: 2011/780/EÚ: Rozhodnutie Rady z  28. novembra 2011 o pozícii, ktorú má Európska únia zaujať v Spoločnom výbore EHP v súvislosti so zmenou a doplnení prílohy XIII (Doprava) k Dohode o EHP

text:
               2.12.2011

               SK

               Úradný vestník Európskej únie

               L 319/1

         ROZHODNUTIE RADY
   z 28. novembra 2011
   o pozícii, ktorú má Európska únia zaujať v Spoločnom výbore EHP v súvislosti so zmenou a doplnení prílohy XIII (Doprava) k Dohode o EHP
   (2011/780/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Príloha XIII k Dohode o Európskom hospodárskom priestore (ďalej len „dohoda“) obsahuje osobitné ustanovenia a opatrenia týkajúce sa dopravy.

               (2)

               Hlavným cieľom nariadenia Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (2), je ustanoviť a zachovávať vysokú jednotnú úroveň bezpečnosti civilného letectva v rámci Únie.

               (3)

               Činnosti Európskej agentúry pre bezpečnosť letectva môžu ovplyvniť úroveň bezpečnosti civilného letectva v rámci Európskeho hospodárskeho priestoru.

               (4)

               Nariadenie (ES) č. 216/2008 by sa preto malo začleniť do dohody s cieľom umožniť plnú účasť štátov EZVO v Európskej agentúre pre bezpečnosť letectva.

               (5)

               Keďže nariadenie (ES) č. 216/2008 zrušuje nariadenie (ES) č. 1592/2002 (3) začlenené do dohody, nariadenie (ES) č. 1592/2002 by sa preto malo v rámci dohody zrušiť.

               (6)

               Príloha XIII k dohode by sa preto mala zmeniť a doplniť.

               (7)

               Únia by preto mala zaujať pozíciu stanovenú v pripojenom návrhu rozhodnutia v rámci Spoločného výboru EHP,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v Spoločnom výbore EHP k plánovanej zmene a doplneniu prílohy XIII (Doprava) k dohode, je založená na návrhu rozhodnutia Spoločného výboru EHP pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 28. novembra 2011

            Za Radu

            predsedníčka

         K. SZUMILAS

      (1)  Ú. v. ES L 305, 30.11.1994, s. 6.

      (2)  Ú. v. EÚ L 79, 19.3.2008, s. 1.

      (3)  Nariadenie Európskeho parlamentu a Rady (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva (Ú. v. ES L 240, 7.9.2002, s. 1).

      NÁVRH
      ROZHODNUTIE SPOLOČNÉHO VÝBORU EHP č. …/2011
      z …,
      ktorým sa mení a dopĺňa príloha XIII (Doprava) k Dohode o EHP
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore zmenenú a doplnenú protokolom, ktorým sa upravuje Dohoda o Európskom hospodárskom priestore (ďalej len „dohoda“), a najmä na jej článok 98,
      keďže:

                  (1)

                  Príloha XIII k dohode bola zmenená a doplnená rozhodnutím Spoločného výboru EHP č. …/… (1).

                  (2)

                  Hlavným cieľom nariadenia Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (2), je ustanoviť a zachovávať vysokú jednotnú úroveň bezpečnosti civilného letectva v rámci Únie.

                  (3)

                  Činnosť Európskej agentúry pre bezpečnosť letectva môže ovplyvniť úroveň bezpečnosti civilného letectva v rámci Európskeho hospodárskeho priestoru.

                  (4)

                  Nariadenie (ES) č. 216/2008 by sa preto malo začleniť do dohody s cieľom umožniť plnú účasť štátov EZVO v Európskej agentúre pre bezpečnosť letectva.

                  (5)

                  Nariadenie (ES) č. 216/2008 zrušuje nariadenie Európskeho parlamentu a Rady (ES) č. 1592/2002 (3) začlenené do dohody, a malo by sa preto v rámci dohody zrušiť,

            PRIJAL TOTO ROZHODNUTIE:
      Článok 1
      Príloha XIII k dohode sa mení a dopĺňa tak, ako je uvedené v prílohe k tomuto rozhodnutiu.
      Článok 2
      Znenia nariadenia (ES) č. 216/2008 v islandskom a nórskom jazyku, ktoré sa uverejnia v dodatku EHP k Úradnému vestníku Európskej únie, sú autentické.
      Článok 3
      Toto rozhodnutie nadobúda účinnosť … pod podmienkou, že Spoločnému výboru EHP boli doručené všetky oznámenia podľa článku 103 ods. 1 dohody (4).
      Článok 4
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V Bruseli …

               Za Spoločný výbor EHP

               predseda

               Tajomníci Spoločného výboru EHP

         (1)  Ú. v. EÚ L …

         (2)  Ú. v. EÚ L 79, 19.3.2008, s. 1.

         (3)  Ú. v. ES L 240, 7.9.2002, s. 1.

         (4)  [Ústavné požiadavky neboli oznámené.] [Ústavné požiadavky boli oznámené.]

         Vyhlásenie štátov EZVO k rozhodnutiu Spoločného výboru EHP č. …, ktorým sa do dohody začleňuje nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES

            „Nariadenie Európskeho parlamentu a Rady (ES) č. 216/2008 okrem iného upravuje právomoc ukladať pokuty a penále v oblasti bezpečnosti letectva. Začlenenie tohto nariadenia sa nedotýka inštitucionálnych riešení, pokiaľ ide o budúce predpisy, ktorými sa udelia právomoci na ukladanie sankcií.“

         PRÍLOHA

            k rozhodnutiu Spoločného výboru EHP č. …

         Príloha XIII k dohode sa mení a dopĺňa takto:

                     1.

                     Do bodov 66a [nariadenie Rady (EHS) č. 3922/91] a 66r (smernica Európskeho parlamentu a Rady 2004/36/ES) sa vkladá táto zarážka:

                                 „—

                                    32008 R 0216: nariadenie Európskeho parlamentu a Rady (ES) č. 216/2008 z 20. februára 2008 (Ú. v. EÚ L 79, 19.3.2008, s. 1).“

                     2.

                     Do bodu 68a (smernica Rady 91/670/EHS) sa dopĺňa:
                     „ , zmenené a doplnené týmito právnymi predpismi:

                                 —

                                    32008 R 0216: nariadenie Európskeho parlamentu a Rady (ES) č. 216/2008 z 20. februára 2008 (Ú. v. EÚ L 79, 19.3.2008, s. 1).“

                     3.

                     Znenie bodu 66n [nariadenie Európskeho parlamentu a Rady (ES) č. 1592/2002] sa nahrádza takto:
                     „32008 R 0216: nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (Ú. v. EÚ L 79, 19.3.2008, s. 1).
                     Ustanovenia nariadenia sa na účely tejto dohody vykladajú s týmito úpravami:

                                 a)

                                 Pokiaľ nie je ďalej stanovené inak a bez ohľadu na ustanovenia protokolu 1 k dohode, sa pod výrazom ‚členský(-é) štát(-y)‘ uvedeným v nariadení, rozumejú okrem významu v nariadení aj štáty EZVO. Platí odsek 11 protokolu 1.

                                 b)

                                 Pokiaľ ide o štáty EZVO, agentúra pomáha podľa potreby Dozornému úradu EZVO alebo podľa okolností stálemu výboru pri plnení ich príslušných úloh. Podľa potreby agentúra a Dozorný úrad EZVO alebo podľa okolností stály výbor spolupracujú a vymieňajú si informácie.

                                 c)

                                 Žiadne z ustanovení tohto nariadenia sa nemôže vykladať tak, že sa ním na agentúru prevádza právomoc konať v mene štátov EZVO v rámci medzinárodných dohôd na iné účely, než je pomoc pri plnení ich záväzkov vyplývajúcich z týchto dohôd.

                                 d)

                                 Článok 12 sa mení a dopĺňa takto:

                                             i)

                                             V odseku 1 sa za slovo ‚Spoločenstvo‘ vkladajú slová ‚alebo štát EZVO‘.

                                             ii)

                                             Odsek 2 sa nahrádza takto:
                                             ‚Vždy keď Únia rokuje s treťou krajinou s cieľom uzatvoriť dohodu ustanovujúcu, že členský štát alebo agentúra môže vydávať certifikáty na základe certifikátov vydaných aeronautickými orgánmi danej tretej krajiny, bude sa usilovať získať pre štáty EZVO ponuku podobnej dohody s príslušnou treťou krajinou. Štáty EZVO sa budú zasa usilovať uzavrieť s tretími krajinami dohody, ktoré zodpovedajú dohodám, ktoré uzavrela Únia.‘

                                 e)

                                 Do článku 14 ods. 7 sa dopĺňa tento pododsek:
                                 ‚Bez toho aby bol dotknutý odsek 4 písm. d) protokolu 1 k Dohode o EHP, keď si Komisia a Dozorný úrad EZVO vymieňajú informácie o rozhodnutí, ktoré bolo prijaté podľa tohto odseku, Komisia oznámi informácie, ktoré získala od Dozorného úradu EZVO, členským štátom EÚ a Dozorný úrad EZVO oznámi informácie získané od Komisie štátom EZVO.‘

                                 f)

                                 Do článku 15 sa dopĺňa tento odsek:
                                 ‚5.   Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie sa na účely uplatňovania tohto nariadenia vzťahuje aj na všetky dokumenty agentúry, ktoré sa týkajú štátov EZVO.‘

                                 g)

                                 Do článku 17 ods. 2 písm. b) sa dopĺňa:
                                 ‚Agentúra takisto pomáha aj Dozornému úradu EZVO a poskytuje mu rovnakú podporu, keď takéto opatrenia a úlohy patria do rozsahu pôsobnosti tohto orgánu na základe dohody.‘

                                 h)

                                 Článok 17 ods. 2 písm. e) sa nahrádza takto:
                                 ‚e) v rámci svojej pôsobnosti vykonávajú funkcie a úlohy vyplývajúce zmluvným stranám z platných medzinárodných dohovorov, najmä z Chicagského dohovoru. Národné letecké úrady štátov EZVO plnia takéto funkcie a úlohy iba tak, ako sa stanovuje v tomto nariadení.‘

                                 i)

                                 Prvá veta článku 20 sa nahrádza takto:
                                 ‚Pokiaľ ide o produkty, súčiastky a zariadenia uvedené v článku 4 ods. 1 písm. a) a b), agentúra plní, a to v prípade potreby a ako sa stanovuje v Chicagskom dohovore alebo v jeho prílohách, funkcie a úlohy štátu v oblasti navrhovania, výroby alebo registrácie, ak sa týkajú schvaľovania návrhu. Národné letecké úrady štátov EZVO vykonávajú takéto funkcie a úlohy, iba keď sú im vyplývajú z tohto článku.‘

                                 j)

                                 Článok 24 sa mení a dopĺňa takto:

                                             i)

                                             Do odseku 1 sa vkladá tento text:
                                             ‚Agentúra podáva Dozornému úradu EZVO správy o kontrolách dodržiavania noriem vykonaných v štátoch EZVO.‘

                                             ii)

                                             Do odseku 4 sa vkladá tento text:
                                             ‚Pokiaľ ide o štáty EZVO, Dozorný úrad EZVO sa radí s agentúrou.‘

                                 k)

                                 Do článku 25 ods. 1 sa dopĺňa:
                                 ‚Právomoc ukladať pokuty a penále osobám a podnikom, ktorým agentúra vydala certifikát, sa v prípade, keď táto osoba alebo podnik majú sídlo v štáte EZVO, zveruje Dozornému úradu EZVO.‘

                                 l)

                                 V článku 25 ods. 4 sa v súvislosti s EZVO štátmi slová ‚Súdny dvor Európskych spoločenstiev‘ nahrádzajú slovami ‚Súd EZVO‘ a slovo ‚Komisia‘ sa nahrádza slovom ‚Dozorný úrad EZVO‘.

                                 m)

                                 Do článku 29 sa dopĺňa tento odsek:
                                 ‚4.   Odchylne od článku 12 ods. 2 písm. a) Podmienok zamestnávania ostatných zamestnancov Európskej únie platí, že štátni príslušníci štátov EZVO požívajúci občianske práva v plnom rozsahu môžu byť zamestnaní výkonným riaditeľom agentúry na základe zmluvy.‘

                                 n)

                                 Do článku 30 sa dopĺňa tento text:
                                 ‚Štáty EZVO uplatňujú na agentúru a jej zamestnancov Protokol o výsadách a imunitách Európskej únie a uplatniteľné pravidlá schválené podľa tohto protokolu.‘

                                 o)

                                 V článku 32 ods. 1 sa za slovo ‚Spoločenstvo‘ vkladá:
                                 ‚ ,islandský a nórsky.‘

                                 p)

                                 Za článok 33 ods. 2 písm. c) sa vkladá:

                                             ‚ca)

                                             Všeobecná výročná správa a pracovný program agentúry podľa písmen b) a c) sa zasielajú Dozornému úradu EZVO.‘

                                 q)

                                 Do článku 34 sa dopĺňa tento odsek:
                                 ‚4.   Štáty EZVO sa v plnom rozsahu zúčastňujú na činnostiach správnej rady a majú v nej rovnaké práva a povinnosti ako členské štáty EÚ, s výnimkou hlasovacieho práva.‘

                                 r)

                                 Do článku 41 sa dopĺňa tento odsek:
                                 ‚6.   Štátni príslušníci štátov EZVO môžu byť členmi a predsedami odvolacej rady. Pri zostavovaní zoznamu osôb uvedeného v odseku 3 Komisia takisto zváži vhodné osoby so štátnou príslušnosťou štátov EZVO.‘

                                 s)

                                 Na koniec článku 54 ods. 1 sa vkladá:
                                 ‚Pokiaľ ide o štáty EZVO, agentúra pomáha Dozornému úradu EZVO pri plnení uvedených úloh.‘

                                 t)

                                 V článku 58 ods. 3 prvej vete sa za pojem ‚Zmluva‘ vkladá:
                                 ‚alebo v islandskom alebo nórskom jazyku‘.

                                 u)

                                 Do článku 59 sa dopĺňa tento odsek:
                                 ‚12.   Štáty EZVO sa podieľajú na finančnom príspevku Spoločenstva, ktorý je uvedený v odseku 1 písm. a). Na tento účel sa primerane uplatnia postupy stanovené v článku 82 ods. 1 písm. a) a v protokole 32 k dohode.‘

                                 v)

                                 Do článku 65 sa dopĺňajú tieto odseky:
                                 ‚8.   Štáty EZVO sa v plnom rozsahu zúčastňujú na činnostiach výboru, ktorý bol zriadený podľa odseku 1, a majú v ňom rovnaké práva a povinnosti ako členské štáty EÚ okrem hlasovacieho práva.
                                 9.   V prípade, keď Rada môže rozhodnúť o príslušnej záležitosti, pretože chýba dohoda medzi Komisiou a výborom, štáty EZVO môžu predostrieť danú záležitosť Spoločnému výboru EHP v súlade s článkom 5 dohody.‘

                                 w)

                                 V príslušných prípadoch, a ak nebolo stanovené inak, vyššie uvedené úpravy sa primerane uplatňujú na ostatné právne predpisy Únie začlenené do tejto dohody, ktorými sa udeľujú agentúre právomoci.“


title: 2014/225/EÚ: Rozhodnutie Rady zo 14. apríla 2014 , ktorým sa vymenúvajú holandský člen a holandský náhradník Výboru regiónov

text:
               24.4.2014

               SK

               Úradný vestník Európskej únie

               L 121/58

         ROZHODNUTIE RADY
   zo 14. apríla 2014,
   ktorým sa vymenúvajú holandský člen a holandský náhradník Výboru regiónov
   (2014/225/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh holandskej vlády,
   keďže:

               (1)

               Rada prijala 22. decembra 2009 rozhodnutie 2009/1014/EÚ (1) a 18. januára 2010 rozhodnutie 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána P.G. de VEY MESTDAGHA sa uvoľnilo jedno miesto člena Výboru regiónov. V dôsledku skončenia funkčného obdobia pani S.A.E. POEPJESOVEJ sa uvoľnilo jedno miesto náhradníka,

         PRIJALA TOTO ROZHODNUTIE:
   Článok 1
   Týmto sa na zvyšný čas funkčného obdobia, ktoré trvá do 25. januára 2015, do Výboru regiónov vymenúvajú:

               a)

               za člena:

                           pán Bote WILPSTRA, member of the Executive Council of the Province of Groningen

                     a

               b)

               za náhradníka:

                           pán Hans KONST, member of the Executive Council of the Province of Fryslân.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 14. apríla 2014

            Za Radu

            predseda

         A. TSAFTARIS

      (1)  Ú. v. EÚ L 348, 29. 12. 2009, s. 22.

      (2)  Ú. v. EÚ L 12, 19. 1. 2010, s. 11.


title: Vymenovanie člena Dvora audítorov - pán Louis Galea Výbor pre kontrolu rozpočtu Rozhodnutie Európskeho parlamentu z  25. marca 2010 o návrhu na vymenovanie Louisa Galeu za člena Dvora audítorov (C7-0020/2010 – 2010/0808(NLE))

text:
               7.1.2011

               SK

               Úradný vestník Európskej únie

               CE 4/69

         Štvrtok 25. marca 2010Vymenovanie člena Dvora audítorov - pán Louis Galea
   P7_TA(2010)0080
   Výbor pre kontrolu rozpočtu Rozhodnutie Európskeho parlamentu z 25. marca 2010 o návrhu na vymenovanie Louisa Galeu za člena Dvora audítorov (C7-0020/2010 – 2010/0808(NLE))
   2011/C 4 E/19
   (Konzultácia)

      Európsky parlament,
   so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C7-0020/2010),
   so zreteľom na to, že Výbor pre kontrolu rozpočtu na svojej schôdzi, ktorá sa konala 15. marca 2010, vypočul kandidáta Rady na člena Dvora audítorov,
   so zreteľom na článok 108 rokovacieho poriadku,
   so zreteľom na správu Výboru pre kontrolu rozpočtu (A7-0042/2010),

               A.

               keďže Louis Galea spĺňa podmienky stanovené v článku 286 ods. 1 Zmluvy o fungovaní EÚ,

               1.

               súhlasí s návrhom Rady vymenovať Louisa Galeu za člena Dvora audítorov;

               2.

               poveruje svojho predsedu, aby toto rozhodnutie postúpil Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.


title: Rozhodnutie Rady z 30. novembra 2000 o odtajnení niektorých častí spoločnej príručky prijatej výkonným výborom zriadeným Dohovorom, ktorým sa vykonáva Schengenská dohoda zo 14. júna 1985

text:
Dôležité právne oznámenie

|

32000D0751

Úradný vestník L 303 , 02/12/2000 S. 0029 - 0029

		Rozhodnutie Radyz 30. novembra 2000o odtajnení niektorých častí spoločnej príručky prijatej výkonným výborom zriadeným Dohovorom, ktorým sa vykonáva Schengenská dohoda zo 14. júna 1985(2000/751/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 207,keďže:(1) Výkonný výbor zriadený Dohovorom, ktorým sa vykonáva Schengenská dohoda zo 14. júna 1985, nahradený Radou podľa článku 2 Schengenského protokolu, svojimi rozhodnutiami zo 14. decembra 1993 (SCH/Com-ex (93) 22 rev.) a z 23. júna 1998 (SCH/Com-ex (98) 17), označil za "dôverné" všetky ustanovenia spoločnej príručky, ktorej posledné znenie bolo prijaté rozhodnutím uvedeného výkonného výboru z 28. apríla 1999 (SCH/Com-ex (99) 13).(2) Spoločná príručka a rozhodnutia výkonného výboru o jej utajení tvoria súčasť schengenského acquis, ako ho definovala Rada vo svojom rozhodnutí 1999/435/ES [1].(3) Niektoré časti spoločnej príručky, vrátane ustanovení zodpovedajúcich neutajeným ustanoveniam spoločných konzulárnych pokynov, by sa mali odtajniť,ROZHODLA TAKTO:Článok 1Časť I a prílohy 1, 2, 3, 4, 5, 5a, 6, 6a, 7, 8, 8a, 9, 10, 11, 12, 13, 14 a 14a spoločnej príručky sa odtajňujú.Článok 2Odtajnené časti spoločnej príručky sa uverejnia v Úradnom vestníku Európskych spoločenstiev.Článok 3Toto rozhodnutie nadobúda účinnosť dňom jeho uverejnenia.V Bruseli 30. novembra 2000Za RadupredsedaM. Lebranchu[1] Ú. v. ES L 176, 10.7.1999, s. 1.--------------------------------------------------


title: Rozhodnutie Rady (EÚ) 2017/619 z 27. marca 2017, ktorým sa vymenúva náhradník Výboru regiónov navrhnutý Španielskym kráľovstvom

text:
               1.4.2017

               SK

               Úradný vestník Európskej únie

               L 89/8

         ROZHODNUTIE RADY (EÚ) 2017/619
   z 27. marca 2017,
   ktorým sa vymenúva náhradník Výboru regiónov navrhnutý Španielskym kráľovstvom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh španielskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3) ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2015/1792 (4) nahradila pani Yolanda IBARROLAOVÁ DE LA FUENTEOVÁ pána Borja COROMINASA FISASA 5. októbra 2015 ako náhradníka.

               (2)

               V dôsledku skončenia funkčného obdobia pani Yolandy IBARROLAOVEJ DE LA FUENTEOVEJ sa uvoľnilo miesto náhradníka Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za náhradníka Výboru regiónov vymenúva:

               —

               pán Ignacio Javier GARCÍA GIMENO, Director General de Asuntos Europeos y Cooperación con el Estado de la Comunidad de Madrid.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 27. marca 2017

            Za Radu

            predseda

         C. ABELA

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

      (4)  Rozhodnutie Rady (EÚ) 2015/1792 z 5. októbra 2015, ktorým sa vymenúvajú piati španielski členovia a piati španielski náhradníci Výboru regiónov (Ú. v. EÚ L 260, 7.10.2015, s. 28).


title: 2010/632/EÚ: Rozhodnutie Rady z  15. októbra 2010 , ktorým sa vymenúva jeden rumunský člen Európskeho hospodárskeho a sociálneho výboru na obdobie od 21. septembra 2010 do 20. septembra 2015

text:
               23.10.2010

               SK

               Úradný vestník Európskej únie

               L 279/32

         ROZHODNUTIE RADY
   z 15. októbra 2010,
   ktorým sa vymenúva jeden rumunský člen Európskeho hospodárskeho a sociálneho výboru na obdobie od 21. septembra 2010 do 20. septembra 2015
   (2010/632/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 300 ods. 2 a článok 302 v spojení s článkom 7 Protokolu o prechodných ustanoveniach pripojeného k Zmluve o Európskej únii, k Zmluve o fungovaní Európskej únie a k Zmluve o založení Európskeho spoločenstva pre atómovú energiu,
   so zreteľom na návrh Rumunska,
   so zreteľom na stanovisko Európskej komisie,
   keďže:

               (1)

               Funkčné obdobie členov Európskeho hospodárskeho a sociálneho výboru uplynulo 20. septembra 2010.

               (2)

               Rada 13. septembra 2010 prijala rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1), okrem jedného rumunského člena, pri ktorom si rumunské orgány vyhradili právo vymenovania neskôr.

               (3)

               Listom, ktorý Rada dostala 28. septembra 2010, navrhli rumunské orgány Rade kandidáta na vymenovanie za člena Európskeho hospodárskeho a sociálneho výboru na uvedené obdobie s cieľom doplniť zoznam členov pridelených zmluvou Rumunsku,

         PRIJALA TOTO ROZHODNUTIE:
   Článok 1
   Pán Eugen LUCAN sa týmto vymenúva za člena Európskeho hospodárskeho a sociálneho výboru na obdobie od 21. septembra 2010 do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 15. októbra 2010

            Za Radu

            predseda

         E. SCHOUPPE

      (1)  Ú. v. EÚ L 251, 25.9.2010, s. 8.


title: 2014/623/EÚ: Rozhodnutie Európskeho parlamentu z  3. apríla 2014 o absolutóriu za plnenie rozpočtu spoločného podniku Čisté nebo za rozpočtový rok 2012

text:
               5.9.2014

               SK

               Úradný vestník Európskej únie

               L 266/318

         ROZHODNUTIE EURÓPSKEHO PARLAMENTU
   z 3. apríla 2014
   o absolutóriu za plnenie rozpočtu spoločného podniku Čisté nebo za rozpočtový rok 2012
   (2014/623/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku Čisté nebo za rozpočtový rok 2012,

               —

               so zreteľom na správu Dvora audítorov o overení ročnej účtovnej závierky spoločného podniku Čisté nebo za rozpočtový rok 2012 spolu s odpoveďami spoločného podniku, (1),

               —

               so zreteľom na odporúčanie Rady z 18. februára 2014 (05851/2014 – C7-0053/2014),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (ES) č. 71/2008 z 20. decembra 2007, ktorým sa zakladá spoločný podnik Čisté nebo, (4), a najmä na jeho článok 11 ods. 4,

               —

               so zreteľom na rozpočtové pravidlá spoločného podniku Čisté nebo prijaté na základe rozhodnutia jeho správnej rady zo 7. novembra 2008,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012, (6), a najmä na jeho článok 108,

               —

               so zreteľom na článok 77 a prílohu VI rokovacieho poriadku,

               —

               so zreteľom na správu Výboru pre kontrolu rozpočtu (A7–0210/2014),

               1.

               udeľuje výkonnému riaditeľovi spoločného podniku Čisté nebo absolutórium za plnenie rozpočtu spoločného podniku za rozpočtový rok 2012;

               2.

               uvádza svoje pripomienky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi spoločného podniku Čisté nebo, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 369, 17.12.2013, s. 10.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 30, 4.2.2008, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.